SELETUSKIRI

1.ETTEPANEKU TAUST

•Ettepaneku põhjused ja eesmärgid

Ettepaneku põhjused ja eesmärgid

10. märtsil 2020 rõhutasid ELi riigipead ja valitsusjuhid vajadust ühise tegutsemise järele COVID-19 pandeemia küsimuses. 16. märtsil 2020 võttis komisjon vastu teatise, milles soovitas ajutiselt piirata mittehädavajalikku reisimist kolmandatest riikidest EL+ alale. 17. märtsil 2020 leppisid ELi riigipead komisjoni soovituse alusel kokku kooskõlastatud tegevuses ELi välispiiridel. Pärast selle kokkuleppe sõlmimist on kõik ELi liikmesriigid (välja arvatud Iirimaa) ja Schengeni lepinguga ühinenud riigid (edaspidi „liikmesriigid“) võtnud vastu riigisisese otsuse rakendada reisimispiirangut. Pärast seda on piirangut mitu korda pikendatud.

11. juunil 2020 võttis komisjon vastu teatise, milles soovitati reisimispiiranguid pikendada kuni 30. juunini 2020 ning esitati tegutsemispõhimõtted Euroopa Liitu mittehädavajaliku reisimise piirangute järkjärguliseks kaotamiseks alates 1. juulist 2020. 26. juunil võttis komisjon vastu ettepaneku Euroopa Liitu mittehädavajaliku reisimise ajutist piiramist käsitleva nõukogu soovituse kohta.

Nõukogu võttis selle soovituse vastu 30. juunil 2020. Pärast seda on soovitust viis korda muudetud (2020. aasta 16. juulil, 30. juulil, 7. augustil, 22. oktoobril ja 17. detsembril), et muuta I lisas esitatud loetelu nende kolmandate riikide kohta, mille puhul saab kaotada Euroopa Liitu mittehädavajaliku reisimise piirangu. Algselt 15 riiki sisaldanud loetelust on välja jäetud 8 riiki ja sellesse on lisatud üks riik (Singapur), nii et mittehädavajalikud reisid ELi peaksid praegu olema lubatud kokku 8 riigist (ja ühe riigi kahest erihalduspiirkonnast).

Samal ajal halvenes Euroopa Liidus epidemioloogiline olukord, mis on muutunud veelgi ebakindlamaks COVID-19 viiruse uute tüvede tõttu. Esimese sammuna sellele reageerimiseks võttis komisjon 22. detsembril 2020 vastu soovituse reisimist ja transporti käsitleva koordineeritud lähenemisviisi kohta vastuseks Ühendkuningriigis täheldatud SARS-COV-2 variandile.

Nagu märgiti komisjoni 19. jaanuari 2021. aasta teatises „Ühiste jõududega COVID-19 vastu“, on tänu teedrajavatele teadusuuringutele ning märkimisväärsetele poliitilistele ja tööstuslikele jõupingutustele kümne kuuga saavutatud see, milleks tavaliselt kulub kümme aastat, massivaktsineerimine on käivitunud ning miljonid eurooplased on nüüdseks COVID-19 vastu vaktsineeritud.

Ent kuni nakatunute arv suureneb ja vaktsineeritute hulk ei ole pandeemia leviku peatamiseks veel piisav, on vaja säilitada valvsus, piirangud ja rahvatervise kontroll. Nüüd peavad EL ja liikmesriigid tegutsema selle nimel, et piirata riski, et vallandub nakkuse kolmas, potentsiaalselt eelmistest raskemini kulgev laine, millele on iseloomulikud senisest kergemini levivad tüved, mida on leitud juba mitmel pool Euroopas.

Need uued viirusetüved on reaalne ja tõsine probleem. Ehkki praegu puuduvad tõendid selle kohta, et uued tüved põhjustaksid raskemat haigestumist, näivad need olevat ligikaudu 50–70 % nakkavamad. See tähendab, et viirus võib levida kergemini ja kiiremini, suurendades veelgi survet ülekoormatud tervishoiusüsteemidele. See on ka üks tõenäolisi põhjuseid, miks enamikus liikmesriikides on haigusjuhtumite arv viimastel nädalatel oluliselt suurenenud.

Seetõttu on reisimine jätkuvalt väga problemaatiline. Kuni epidemioloogiline olukord ei ole oluliselt paranenud, tuleks tungivalt soovitada jätta ära kõik mittehädavajalikud reisid, eriti kui nende lähte- või sihtkoht on suure riskiga piirkond.

•Kooskõla poliitikavaldkonnas praegu kehtivate õigusnormidega

Käesoleva soovituse eesmärk on rakendada poliitikavaldkonnas kehtivaid sätteid, mis reguleerivad isikute kontrollimist ja tõhusa valve teostamist välispiiride ületamisel.

•Kooskõla muude liidu tegevuspõhimõtetega

Käesolev soovitus on kooskõlas liidu muu poliitikaga, sealhulgas välissuhete ja rahvatervisega seotud poliitikaga.

Soovituses esitatud kriteeriumid tuginevad 14 päeva teatatud juhtumite keskmisele arvule ELis 15. juuni 2020. aasta seisuga, samas kui nõukogu 13. oktoobri 2020. aasta soovituses, mis käsitleb koordineeritud lähenemisviisi vaba liikumise piiramisele COVID-19 pandeemiale reageerimisel, on kasutatud täiendavaid kriteeriume, nimelt testimise suhtarvu ja positiivsete testimistulemuste määra.

Nõukogu 13. oktoobri 2020. aasta soovitus kajastab uusimaid teaduslikke nõuandeid ja nõukogu soovitus ELi mittehädavajaliku reisimise kohta tuleks samas vaimus läbi vaadata. Erisused, mis on ühelt poolt ELi kodanike ja ELi pikaajaliste elanike vaba liikumise õiguse ning teiselt poolt kolmandatest riikidest saabuvate reiside vahel, ei võimalda automaatselt kohaldada nõukogu 13. oktoobri soovituses sätestatud künniseid. Samal ajal võivad nõukogu 13. oktoobri soovituses esitatud kriteeriumid ja menetlused pakkuda kasulikku mõtteainet ka siinses kontekstis.